**MEGÁLLAPODÁS**

Amely létrejött egyrészről a **Székesfehérvár Városgondnoksága Kft.** (székhely: 8000 Székesfehérvár, Szent Vendel utca 17. a., cégjegyzékszám:.07-09-016741, adószám: 14823495-2-07) képviseletében Bozai István Tamás ügyvezető (továbbiakban: Városgondnokság),

másrészről a (székhely: cégjegyzékszám: , adószám: , képviseletében: (továbbiakban: Társaság)

a továbbiakban együtt: Felek között az alulírott napon és helyen az alábbi feltételek mellett.

1. **Előzmények**

A Városgondnokság, mint ajánlatkérő Székesfehérvár közigazgatási területén utasvárók, mint reklámeszközökkel ellátott funkcionális célú utcabútorok cseréje, új várók telepítése, üzemeltetése tárgyban pályázati eljárást folytatott le (a továbbiakban: Pályázati eljárás), melyben a Társaság adta a Városgondnokság által kiírt bírálati feltételeknek megfelelő legkedvezőbb ajánlatot, így az eljárás nyertes ajánlattevője lett.

**2. Megállapodás tárgya**

Jelen megállapodás tárgya Székesfehérvár közigazgatási területén kihelyezett utasvárók cseréje, új utasvárók telepítése, azok reklámcélú hasznosítása, valamint az üzemeltetés és fenntartás biztosítása a szerződés hatálya alatt.

A Városgondnokság az üzemeltetésében lévő, Székesfehérvár Megyei Jogú Város közterületi besorolású ingatlanait -jelen szerződés 1. számú melléklete szerinti helyszíneken- a Társaság tulajdonát képező utasvárók és az azokban elhelyezett reklámeszközök/reklámfelületek hasznosítása vonatkozásában a Társaság használatába adja.

1. **Megállapodás tartama**

Jelen megállapodást Felek határozott időre, 2025. ………………-től 10 éves időtartamra kötik, amely Felek egyező akaratával legfeljebb egy alkalommal további öt évre meghosszabbítható az alábbi külön rendelkezéssel.

Jelen szerződés hatálybalépése az az időpont, amikor a Társaság bemutatja valamennyi, -az illetékes hatóságok által kiállított- az utasvárók telepítéséhez és a reklámeszközök kihelyezéséhez szükséges tudomásulvételi határozatot.

Felek rögzítik, hogy az 1. számú melléklet szerinti valamennyi utasváró telepítési határideje jelen megállapodás hatálybalépésétől számított 12 hónap, azaz 2026. ……..

Jelen megállapodást rendes felmondással nem lehet megszüntetni.

A határozott időtartam lejárta előtt a Felek indokolt esetben, azonnali hatállyal felmondhatják a szerződést, ha valamelyik Fél a szerződésből eredő lényeges kötelezettségeit felszólítás ellenére, ismételten elmulasztja, illetve, ha a vonatkozó, jelen szerződést is érintő jogszabályok megváltozása nem teszi lehetővé a szerződés teljesítését.

Felek a megállapodást közös megegyezéssel módosíthatják vagy megszüntethetik.

A megállapodás bármely okból történő megszűnése esetén a Társaság jogosult elbontani és elszállítani a tulajdonában lévő utasvárókat és reklámeszközöket, kivéve, ha Felek ettől eltérően állapodnak meg.

Amennyiben valamely utasváró funkciója forgalmi vagy egyéb okból kifolyólag megszűnik és az adott utasváró nem kerül más helyszínre áthelyezésre, úgy az jelen megállapodásnak kizárólag az érintett utasváróra vonatkozó részleges megszűnését eredményezi, de jelen megállapodás hatályát egyéb vonatkozásban nem érinti.

**4. Felek jogai és kötelezettségei**

**4.1.** Felek rögzítik, hogy Székesfehérvár Megyei Jogú Város területén a közösségi közlekedést igénybe vevő utasforgalom ellátását szolgáló utasvárók üzemeltetésére és hasznosítására, az ezzel érintett közterületek használatára a Városgondnokság kizárólagosan jogosult.

**4.2.** AVárosgondnokság kötelezettséget vállal, hogy jelen megállapodás teljes tartama alatt biztosítja a Társaság számára a közterületek használatát annak érdekében, hogy a Társaság az utasvárókban lévő reklámeszközöket/reklámanyagokat cserélni, karbantartani, javítani tudja.

**4.3.** A Városgondnokság a megállapodás hatálya alatt biztosítja a reklámeszközök áramellátását azzal, hogy a reklámeszközök tényleges villamos energia fogyasztásának ellenértékét a Társaság a Városgondnokság által kiállított számla alapján köteles megfizetni. A számlázás alapját a Városgondnokság által közbeszerzési eljárás keretei között vásárolt villamos energia árak képezik, amely változása esetén a számla összege is változhat.

**4.4.** A Városgondnokság vállalja, hogy a megállapodás hatálya alatt gondoskodik a reklámeszközök és berendezések, reklámanyagok láthatóságának megőrzéséről. A Városgondnokság kötelezettséget vállal továbbá arra, hogy a megállapodás hatálya alatt tartózkodik minden olyan tevékenységtől, amely a reklámeszközökben elhelyezett reklámok láthatóságát, illetve a reklám fizikai állagát és reklámértékét veszélyezteti.

**4.5**. A Társaság vállalja, hogy a jelen megállapodás tárgyát képező utasvárókat üzemelteti, melynek keretében:

- azokat havi rendszerességgel tisztítja. A tisztítás magában foglalja az engedély nélkül kihelyezett reklám vagy felirat, valamint egyéb szennyeződés (pl. graffiti) eltávolítását is. Az utasvárók tetejének tisztítása szükség szerint, de legalább három havonta történik.

- Gondoskodik az utasvárók karbantartásáról. A karbantartás magában foglalja a várók üvegeinek szükség szerinti cseréjét, az ülőkék cseréjét, felújítását, pótlását, illetve amennyiben citylight reklámeszköz bekötésre kerül az elektromos hálózatba - a citylight vitrinek világításának karbantartását.

- Balesetveszélyes állapot esetén a Társaság a tudomására jutást (saját észlelés, harmadik fél általi bejelentés vagy a Városgondnokság általi írásbeli értesítés) követően haladéktalanul, de legfeljebb 48 órán belül köteles elhárítani a balesetveszélyt és elkezdeni a sérült utasváró helyreállítását, javítását, szükség esetén annak eltávolítását. Amennyiben az utasváró helyszínen történő helyreállítása, javítása nem megoldható vagy az olyan mértékben sérült, hogy a helyreállítás nem lehetséges, a Társaság köteles azt ugyanezen időn belül eltávolítani és lehetőség szerint további 30 napon belül új utasváróval pótolni. Ha az utasváró eltávolítása és/vagy pótlása válik szükségessé, az új utasváró telepítéséig a pályázó köteles gondoskodni arról, hogy az érintett terület ne legyen baleset- és botlásveszélyes.

Amennyiben a Társaság fenti kötelezettségeinek nem vagy nem maradéktalanul tesz eleget, a Városgondnokság a Társaság egyidejű értesítése mellett, a Társaság költségére jogosult azt megtenni.

**4.6.** A Társaság a jelen szerződésben meghatározott feladatokat a műszaki leírás alapján, Felek által előzetesen egyeztetett ütemterv szerint, saját munkaeszközeivel és- költségviselésével végzi.

**4.7.** A Társaság az általa használt területet harmadik személy részére nem engedheti át, de lehetősége van a használathoz, feladatai ellátásához közreműködőket igénybe venni.

**4.8.** Amennyiben jelen megállapodás hatálya alatt a megállapodás tárgyát képező eszközök elhelyezésére szolgáló közterület üzemeltetési joga harmadik fél részére átadásra kerül, úgy a Városgondnokság vállalja, hogy azt a jelen megállapodásban vállalt kötelezettségek terhével adja át.

**4.9.** A Társaság kötelezettséget vállal arra, hogy jelen szerződésben meghatározott feladatait a hatályos jogszabályi rendelkezéseknek megfelelően, az elvárható legmagasabb minőségben, megfelelő szakmai gondossággal, a legjobb tudása szerint teljesíti.

**4.10.** A Társaság kijelenti, hogy rendelkezik a jelen szerződésben rögzített munkavégzéshez szükséges szakmai képesítéssel, tapasztalattal és eszközökkel.

**4.11.** A Társaság feladata a kivitelezés körében a pályázati eljárás műszaki leírásában foglaltak, valamint az illetékes hatóság által elfogadott látványtervnek megfelelő megvalósítása a hatályos jogszabályoknak, a szabványoknak megfelelően, valamint a munkálatok teljes körű megvalósítása annak érdekében, hogy tárgyi munka alapján létrejövő eredmény rendeltetésszerű használatra alkalmas legyen.

**4.12.** A Társaság a munkát hiba- és hiánymentesen, a fentiekben meghatározott időtartamon belül köteles elvégezni. A Társaság a munkavégzés során csak érvényes alkalmassági bizonyítvánnyal rendelkező, hiba- és hiánymentes, a jogszabályoknak, szabványoknak mindenben megfelelő anyagokat, berendezéseket, szerkezeteket használhat fel.

**4**.**13.** A Felek a szerződés teljesítése érdekében kötelesek egymással együttműködni, a feladatellátás során felmerült problémákat, hiányosságokat egymás felé haladéktalanul írásban jelezni.

**4**.**14.** A Társaság köteles a Városgondnokságot haladéktalanul írásban tájékoztatni minden olyan körülményről, amely a szerződésben foglaltak teljesítését akadályozza, vagy jelentős mértékben korlátozza. Az értesítés elmulasztásából eredő kárért aTársaság a felelős.

**4**.**15.** A Társaság tevékenységével nem veszélyeztetheti a Városgondnokság jó hírnevét.

**5. Teljesítés**

**5.1.** A Városgondnokság jelen megállapodás hatálybalépésével egyidejűleg lehetővé teszi a Társaság számára, hogy a teljesítéshez szükséges előkészületeket, valamint a munkavégzést a közterületen, meghatározott helyszíneken elkezdje.

**5.2.**  A Társaság kötelezettsége a munkaterület biztonságos elzárása és környezetének rendben tartása, esetleges őrzése, valamint a szükséges figyelmeztető jelzések elhelyezése a vonatkozó hatályos jogszabályok figyelembe vételével. A Társaság tudomásul veszi, hogy a közterületen történő munkavégzést úgy kell megszerveznie, hogy az a lehető legkisebb mértékben és legkevesebb ideig okozzon fennakadást a forgalomban, valamint az utasvárók funkcionális használatában. Felek rögzítik, hogy az egyes utasvárók elbontása után legfeljebb egy hét áll a Társaság rendelkezésére, hogy az új utasvárót telepítse és annak funkcionális használatát biztosítsa.

**5.3**. A Társaság tudomásul veszi, hogy az utasvárók elbontása során -amennyiben az adott utasváróban világítótesttel rendelkező reklámeszköz került elhelyezésre- saját felelősségére és saját költségviseléssel köteles gondoskodni az eszköz/ök áramtalanításáról, valamint minden szükséges intézkedést megtenni a balesetveszélyes állapot elhárítása érdekében.

**5.4.** A Városgondnokság az új utasvárók, illetve az abban elhelyezett reklámeszközök telepítése során az áramellátás biztosításához lehetővé teszi a közvilágítási hálózatra történő rákötést, de a Társaság felelőssége, hogy azt a megfelelő képzettséggel rendelkező szakemberrel végeztesse el. Jelen rendelkezés be nem tartásából eredő bármely személyi sérülés vagy vagyoni káresemény bekövetkezése esetén a Társaságot teljes körű felelősség terheli.

**5.5.** A Társaság a telepítések megkezdése előtt Felek által elfogadott ütemtervben köteles megjelölni azon helyszíneket, ahol világítótesttel rendelkező reklámeszköz kerül elhelyezésre, és köteles megnevezni a beépítésre kerülő világítótest teljesítményét annak érdekében, hogy a villamos energia fogyasztás tényleges mennyisége kerülhessen számlázásra.

**5.6.** A Társaság köteles a munkavégzés során keletkezett törmeléket és hulladékot a hulladékról szóló 2012. évi CLXXXV. törvény, valamint a hulladékkal kapcsolatos nyilvántartási és adatszolgáltatási kötelezettséget szabályozó 309/2014. (XII.11.) Korm. rendelet rendelkezéseinek megfelelő módon kezelni.

**5.7**. A Társaság a Felek által előzetesen egyeztetett és elfogadott ütemterv szerint köteles az utasvárók telepítését elvégezni, és arról a Városgondnokságot folyamatosan, írásban tájékoztatni.

**5.8**. Amennyiben a Társaságnak felróható okból Felek által jóváhagyott ütemterv nem teljesül vagy nem maradéktalanul teljesül az abban meghatározott időpontokig, a Városgondnokság késedelmi kötbér felszámítására jogosult. A késedelmi kötbér valamennyi késedelemmel érintett (határidőben nem letelepített) utasváró tekintetében kerül felszámításra. A késedelmi kötbér mértéke 10.000 Ft/nap/utasváró, de maximum 100.000 Ft/utasváró. A Városgondnokság a késedelmi kötbért a teljesítésre rendelkezésre álló határidőt követő naptól az adott utasváró tényleges, rendeltetésszerű használatra alkalmas állapotának bekövetkezéséig számítja, amely alól kivételt képez a késedelmi kötbér maximális összegének elérése.

Amennyiben a késedelmi kötbér eléri a maximális összeget, a Városgondnokság a késedelemmel érintett utasvárók tekintetében jogosult elállni a szerződéstől és adott helyszínen a telepítés-, valamint a reklámfelületek hasznosítási jogát harmadik félnek átengedni.

A késedelmi kötbér összegét a Városgondnokság jogosult a Társaságnak kiszámlázni. A számla teljesítési határideje a számlán feltüntetett időpont.

**6. Közérdekű tájékoztatásra biztosított felületek**

**6.1.** Felek rögzítik, hogy a Társaság… % információ közzétételére alkalmas felületet biztosít a Városgondnokság számára azzal, hogy az ilyen módon biztosított felületeken nem kizárólag a Városgondnokság tevékenységére vonatkozó információk jelenhetnek meg, hanem Székesfehérvár kulturális intézményei, valamint Székesfehérvár Megyei Jogú Város Önkormányzat által szervezett kulturális események népszerűsítése, valamint a város lakosságát érintő közérdekű információk.

**6.**2. Felek rögzítik, hogy azon helyszínek listáját, ahol a Társaság lehetővé teszi közérdekű információk megjelentetését, helyi események népszerűsítését, jelen megállapodás 1. számú melléklete tartalmazza.

**6.**3. A közérdekű tájékoztatásra biztosított felületeken megjelenő tartalmak előállítása a Városgondnokság feladata, annak kihelyezése, eltávolítása a Társaság feladata.

**6.4.** A Városgondnokság tudomásul veszi, hogy a közérdekű tájékoztatásra biztosított felületeken megjelenő tartalmakért teljeskörű felelősség terheli. A Városgondnokság tudomásul veszi továbbá, hogy a közérdekű tájékoztatásra biztosított felületeken nem jogosult a gazdasági reklámtevékenységet szabályozó törvény szerinti reklám közzétételére.

**7. Kapcsolattartás**

**7.1.** A Társaság a szerződés teljesítésének időtartama alatt, a Városgondnoksággal előre egyeztetett időpontokban/időintervallumban a Városgondnokság rendelkezésére áll.

**7.2.** Felek a jelen megállapodással kapcsolatban nyilatkozattételre, kapcsolattartásra jogosult személyeket jelölnek ki.

A Városgondnokság részéről nyilatkozattételre jogosult kijelölt kapcsolattartó:

Név: …………………

Telefon: …………………..

E-mail: ……………………….

A Társaság részéről nyilatkozatra jogosult kijelölt kapcsolattartó:

Név: ………………

Telefon: ………………

E-mail: ………………..

A kapcsolattartók személyében történt változás nem minősül szerződésmódosításnak.

A felek jelen szerződés aláírásával szavatolják, hogy a kapcsolattartók személyes adatai kapcsán betartják a mindenkor hatályos magyar, valamint a közvetlenül alkalmazandó európai uniós szabályokat, így különösen a 2011. évi CXII. törvény, valamint az Európai Unió 2016/679. számú rendeletét (GDPR). A kapcsolattartók személyes adatait a felek kizárólag a köztük létrejött szerződés teljesítése céljából, az ehhez szükséges mértékben és ideig kezelik. Felek szavatolják, hogy a jelen szerződésben rögzített kapcsolattartók személyes adatai továbbítására az érintettől származó megfelelő felhatalmazással rendelkeznek. Felek rögzítik, hogy amennyiben az adatkezeléssel érintett személy kapcsolattartói státusza megszűnik, vagy valamely személyes adata megváltozik, úgy erről haladéktalanul tájékoztatja a másik felet.

**8. Egyéb rendelkezések**

A Társaság kijelenti, hogy a nemzeti vagyonról szóló 2011. évi CXCVI. törvény 3. § (1) bek. b) pontja szerinti átlátható szervezet.

Felek kijelentik, hogy a jelen megállapodás aláírásához szükséges minden engedéllyel, jogosultsággal rendelkeznek, és nincs olyan tény, körülmény, illetve jogszabályi rendelkezés, mely a jelen megállapodás megkötését, teljesítését bármilyen módon és mértékben akadályozná, korlátozná, vagy lehetetlenné tenné.

A Felek megállapodnak abban, hogy a jelen megállapodással kapcsolatos jogvitáikat egymással békés, tárgyalásos úton kísérlik meg rendezni. Ennek eredménytelensége esetére -értékhatártól függően- a Székesfehérvári Járásbíróság vagy a Székesfehérvári Törvényszék kizárólagos illetékességét kötik ki.

Jelen megállapodásban nem szabályozott kérdésekben a Polgári Törvénykönyv, illetve a vonatkozó, mindenkor hatályos jogszabályok rendelkezései az irányadóak.

Székesfehérvár, 2025.

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Társaság | Székesfehérvár Városgondnoksága Kft. |
| képviseletében: | képviseletében:  Bozai István Tamás  ügyvezető |